Publication: Magyar Közlöny
Issue: MK-2011-50 (Year: 2011, Number: 50)
Era: contemporary
Section: 2011. évi XLIV. törvény
Paragraph Index: 107

11. Cikk Az AETR Megállapodás Melléklete 11. Cikkének 2. bekezdése helyébe az alábbi bekezdés lép: „2. (a) A vállalkozásnak a rögzítőlapokat és a kinyomtatott lapokat, függetlenül attól, hogy azok mikor készültek, a 12. Cikk 1. pontjának megfelelően, időrendi sorrendben és olvasható formában kell megőriznie, legalább az azok felhasználásától számított egy évig, és azok másolatait ki kell adnia az érintett járművezetőknek, akik azokat kikérik. A vállalkozás kérésre köteles átadni a járművezetői kártyákról letöltött adatok másolatát, valamint ezen másolatok kinyomtatott lapjait is az érintett járművezetőknek. A rögzítőlapokat, a kinyomtatott lapokat és a letöltött adatokat kérésre be kell mutatni, és át kell adni minden ellenőrzésre felhatalmazott tisztviselő részére. (b) Azon vállalkozások, amelyek jelen Megállapodás hatálya alá esnek, és olyan járműveket használnak, amelyek fel vannak szerelve a jelen melléklet 1B Függeléke szerinti menetíró készülékkel, kötelesek: (i) gondoskodni arról, hogy minden adatot rendszeresen letöltsenek a fedélzeti egységről és a járművezetői kártyáról is, az adott Szerződő Fél által meghatározott gyakorisággal, ezáltal biztosítva azt, hogy az adott vállalkozás által vagy részére végzett tevékenységek összes adata le legyen töltve. (ii) gondoskodni arról, hogy minden a fedélzeti egységről és a járművezetői kártyáról letöltött adatot megőrizzenek legalább a letöltést követő 12 hónapig, és ha egy ellenőrző tisztviselő azokat kikéri, akkor ezek az adatok a vállalkozás telephelyéről közvetlenül vagy távolról hozzáférhetők legyenek. Jelen alpont alkalmazásában, a „letöltött” kifejezést az 1B Függelék I. Fejezetének (s) pontjában meghatározott definíció szerint kell értelmezni.”

Source: https://magyarkozlony.hu/hivatalos-lapok/e3339daad8c719543a0a746c9ab57c0d11664269/dokumentumok/6aa1b501a75b72047902a0012f336dcf2da8534d/letoltes